ಕೋವಿಡ್ ಗೆದ್ದವರ ಕಥೆಗಳು ನಾನು ಮೊದಲಿನಂತೆಯೇ ಆರಾಮವಾಗಿಯೇ ಇದ್ದೇನೆ ಸುಂಟಿಕೊಪ್ಪ: ನನಗೆ ವಿಪರೀತ ಜ್ವರ ಬಂದಂತಹ ಸಂದರ್ಭದಲ್ಲಿ ಪೋಷಕರು ಸರ್ಕಾರಿ ಆಸ್ಪತ್ರೆಗೆ ಕರೆದೊಯ್ಯದ್ದರು. ವೈದ್ಯರು ಮುಂಜಾಗ್ರತಾ ಕ್ರಮವಾಗಿ ಗಂಟಲು ದ್ರವ ಸಂಗ್ರಹಿಸಿ ಲ್ಯಾಬ್ಗೆ ಕಳುಹಿಸಿ ಔಷಧಿ ನೀಡಿ ವಿಶ್ರಾಂತಿ ಪಡೆಯುವಂತೆ ಸಲಹೆ ನೀಡಿದರು. ಆದರೆ, ನನಗೆ ಈ ಬಗ್ಗೆ ಅಷ್ಟಾಗಿ ಅನುಭವವಿರಲಿಲ್ಲ. 7 ದಿನಗಳ ನಂತರ ಆರೋಗ್ಯ ಇಲಾಖೆ, ಪೊಲೀಸ್ ಇಲಾಖೆ, ಗ್ರಾಮ ಪಂಚಾಯಿತಿಯ ಅಧಿಕಾರಿಗಳು ಬಂದು ನಮ್ಮ ಮನೆಯವರಿಗೆ ಧೈರ್ಯ ತುಂಬಲು ಪ್ರಾರಂಭಿಸಿ ನನ್ನನ್ನು ಮಡಿಕೇರಿಯ ಕೋವಿಡ್ ಆಸ್ಪತ್ರೆಗೆ ಆಂಬುಲೆನ್ಸ್ನಲ್ಲಿ ಕರೆದೊಯ್ದರು. ಆಗಲೇ ನನಗೆ ಕೊರೊನಾ ಸೋಂಕು ತಗುಲಿರುವುದು ತಿಳಿಯಿತು. ನನಗೆ ಮನೆಯವರನ್ನು ಬಿಟ್ಟು ಹೋಗಿದ್ದೆ ಎಂಬ ಭಯ ಹೊರತು ಪಡಿಸಿ ಕೊರೊನಾ ಕಾಯಿಲೆ ಬಗ್ಗೆ ನನಗೆ ಸ್ವಲ್ಪವೂ ಆತಂಕವಿರಲಿಲ್ಲ. ನಂತರ, ಮಡಿಕೇರಿ ಕೋವಿಡ್ ಆಸ್ಪತ್ರೆಯಲ್ಲಿ ನನ್ನನ್ನು ದಾಖಲಿಸಲಾಯಿತು. ಯಾರೂ ಪರಿಚಯವಿಲ್ಲದ ಸ್ಥಳದಲ್ಲಿ ಇರುವಾಗ ದುಗುಡ, ಭಯ, ಆತಂಕ ತನ್ನಿಂದ ತಾನೇ ಶುರುವಾಯಿತು. ಆದರೆ, ಆಸ್ಪತ್ರೆಯ ದಾದಿಯರು, ವೈದ್ಯರು ಹಾಗೂ ಅಲ್ಲಿ ದಾಖಲಾಗಿದ್ದವರು ನನ್ನನ್ನು ಅವರ ಮಗಳಂತೆ ನೋಡಿಕೊಂಡ ಮೇಲೆ ಸಂಪೂರ್ಣ ಧೈರ್ಯ ಬಂದಿತು. ಕೇಳಿದಾಗಲೆಲ್ಲ ಬಿಸಿನೀರು ಕೊಡುತ್ತಿದ್ದರು. ಸಮಯಕ್ಕೆ ಸರಿಯಾಗಿ ಊಟೋಪಾಚಾರ ನೀಡಿದರು. ಬಹಳ ಸಂತೋಷದಿಂದಲೇ ಕಾಲಕಳೆದೆ. ವೈದ್ಯರು ಮತ್ತು ದಾದಿಯರು ಸಂತೋಷದಿಂದ ಮಾತನಾಡಿಸಿ, ಮಾತ್ರೆಗಳನ್ನು ನೀಡಿದರು. ಮನೆಗೆ ತೆರಳಿದ ಮೇಲೂ ಮಾತ್ರೆಗಳನ್ನು ಸೇವಿಸುವಂತೆ ಸಲಹೆ ನೀಡಿದ್ದಾರೆ. ನಾನು ಮೊದಲಿನಂತೆಯೇ ಆರಾಮವಾಗಿಯೇ ಇದ್ದೇನೆ. ಎಲ್ಲರೂ ಕೊರೊನಾ ಎಂದ ತಕ್ಷಣ ಭಯಪಡುತ್ತಾರೆ. ಭಯ ಪಡುವ ಕಾಯಿಲೆ ಇದು ಖಂಡಿತ ಅಲ್ಲ. ಆದರೂ ಎಲ್ಲರೂ ಬಿಸಿ ಬಿಸಿಯಾದ ಆಹಾರ, ಮನೆ ಮದ್ದು ಸೇವಿಸಿದರೆ ಈ ಸೋಂಕು ಬರುವುದಿಲ್ಲ. ಯಾರೂ ಧೃತಿಗೆಡಬೇಡಿ. ಅದರಲ್ಲೂ ನಮ್ಮ ಅಪ್ಪಾರಂಡ ಬಡಾವಣೆಯ ಜನರು ಪ್ರೀತಿಯಿಂದ ಸ್ವಾಗತಿಸಿದ್ದು ನನಗೆ ನಂಬಲು ಸಾಧ್ಯವಾಗುತ್ತಿಲ್ಲ. ನನ್ನ ಮನೆಯವರಲ್ಲಿ ಎಲ್ಲರೂ ಮಾತನಾಡಿದ್ದಾರೆ ಸಹಾಯವನ್ನೂ ಮಾಡಿದ್ದಾರೆ. ಕೊರೊನಾ ರೋಗವಲ್ಲ. ಆರೋಗ್ಯದಲ್ಲಿ ನಿಗಾ ಇದ್ದರೆ ಯಾವ ರೋಗವೂ ಬಾಧಿಸುವುದಿಲ್ಲ. ಆ ಬಗ್ಗೆ ಭಯ ಪಡುವ ಅಗತ್ಯವೂ ಇಲ್ಲ. ಮೆಹರಾ ಬಾನು, ಸುಂಟಿಕೊಪ್ಪ ಅಪ್ಪಾರಂಡ ಬಡಾವಣೆ, ಕೊರೊನಾ ಗೆದ್ದವರು